Det er ikke kun kold rosévin, festivaler og en tur på stranden, der trækker i landets sommerferiegæster. Også historisk vandring gennem Aalborgs gader er et hit. I løbet af sommeren har Nordjyllands Historiske Museum udvidet deres program hele tre gange. Rasmus Dahl Vest er én af de rekordmange mennesker, der har været på byvandring, og ifølge ham er det helt særligt at opleve byen gennem byvandring. - Det er et privilegium at få lov til at komme ud og opleve byen på den måde. Jeg er eksil-københavner, og det at komme ud og få en helt anden tidshorisont, i den måde man ser byen på, det synes jeg, er en helt fantastisk oplevelse, siger han. Hver torsdag aften i løbet af sommeren kan man komme på en guidet byvandring, som omhandler besættelsestiden. - Vi går igennem gaderne, og man får fortællinger om, hvordan det var dengang, og mange af bygningerne står her jo endnu, så på en måde kan vi genopleve det, og gå lidt tilbage til fortiden, siger Mette Fisker, der er guide fra Nordjyllands Historiske Museum. På hver tur er der 25 deltagere, og det koster 50 kroner at deltage. Torsdag aften var TV2 Nords reporter, Lasse Dieckmann, med på byvandring. Se herunder, hvordan det gik.
Interessen for byvandring gennem Aalborgs gader har været så overvældende, at Nordjyllands Historiske Museum har måtte udvide programmet tre gange i løbet af sommeren.